**Informācija par rudzu šķirnes ‘Stendes II’ audzēšanu, pavairošanu un izmantošanas veidiem, periodā, kad šķirne audzēta.**

Ziemas rudzu ‘Stendes II’ paraugs (50g sēklu) Stendes PC tika saņemts 2018. gadā un iesēts selekcijas augu sekā, tālākai pavairošanai. Sēkla ievākta un pavairota Stendē 2019., 2020., un 2021. gadā, kā arī 2022. gada rudenī Stendes PC iesēts pavairojums 0.3 ha platībā sertificētā bioloģiskajā laukā. Laikā no 2019.-2022. gadam Stendes PC un arī z/s ‘Brīvzemnieki’, rudzu šķirnes ‘Stendes II’ sējumi tika izvietoti laukos, ievērojot ‘Labības sēklaudzēšanas un sēklu tirdzniecības noteikumus’ (MK noteikumi Nr.120), par distances ievērošanu no citas šķirnes rudzu sējumiem, lai novērstu savstarpēju saziedēšanos un rudzu šķirnes ‘Stendes II’ saimnieciski lietderīgo īpašību nelabvēlīgas izmaiņas.

Ziemas rudzi ‘Stendes II’ Stendes PC laikā no 2019. līdz 2022. gadam tika sēti 5-10 m2 izmēģinājumu lauciņos. Katru gadu tika izvērtētas šķirnes saimnieciski lietderīgās īpašības un graudu kvalitāte, kā arī noteiktas šķirnei raksturīgās morfoloģiskās pazīmes (deskriptori), veikta augu analīze, brāķējot šķirnei netipiskos augus. Sākot no 2023. gada, tiks uzsākts mērķtiecīgs sēklkopības darbs - elites augu atlase, labāko ģimeņu tālāka pavairošana un apvienošana pēc sekojošas shēmas: 1. gada pēcnācēju pārbaude, 2. gada pēcnācēju pārbaude, 3. gada pavairojums.

Izanalizējot rudzu šķirnes ‘Stendes II’ graudu kvalitāti, konstatēts, ka šķirne ir piemērota maizes cepšanai. Veicot pirmos paraug cepienus 2022. gadā, konstatēts, ka maize ir ar ļoti labām garšas īpašībām. Mājražotāji jau šobrīd pieprasa ziemas rudzu ‘Stendes II’ miltus, lai piedāvātu pircējiem labu un garšīgu Latvijas izcelsmes rudzu maizi.

Sagatavoja: AREI LSAN pētniece Vija Strazdiņa